**Zmluva o poskytovaní stravovacích služieb**

uzavretá podľa zákona č. 513/1991 Zb. Obchodný zákonník (ďalej len „Obchodný zákonník“)

a podľa zákona č. 343/2015 Z. z. o verejnom obstarávaní o zmene a doplnení niektorých zákonov (ďalej len „zákon o verejnom obstarávaní“)

(ďalej len „zmluva“)

**Preambula**

Táto zmluva je výsledkom procesu verejného obstarávania nadlimitnej zákazky na poskytnutie služieb, v zmysle zákona o verejnom obstarávaní s názvom: *„Zabezpečenie stravovania študentov formou zúčtovania príspevku na stravovanie – Družba UK”* zverejnenej vo Vestníku verejného obstarávania číslo 189/2022 zo dňa 26.08.2022 pod značkou 38852-MSS a uzatvára sa

medzi

**Objednávateľom:**

Obchodné meno: **Univerzita Komenského v Bratislave , Rektorát**

(ďalej len „UK“)

so sídlom: Šafárikovo nám. 6, 814 99 Bratislava

Korešpondenčná adresa: Šafárikovo nám. 6, P. O. BOX 440, 814 99 Bratislava

Štatutárny zástupca: prof. JUDr. Marek Števček, PhD., rektor

IČO: 00 397 865

DIČ: 2020845332

IČ DPH: SK2020845332

(ďalej v texte len ako „***objednávateľ***“)

**a Poskytovateľom:**

Obchodné meno: ...................... [*doplní uchádzač*]

Sídlo: ...................... [*doplní uchádzač*]

Štatutárny zástupca: ...................... [*doplní uchádzač*]

IČO: ...................... [*doplní uchádzač*]

DIČ: ...................... [*doplní uchádzač*]

IČ DPH: ...................... [*doplní uchádzač*]

Zástupca na rokovanie

vo veciach zmluvných: ... [*doplní uchádzač*]

Bankové spojenie: .......[*doplní uchádzač*]

IBAN: ...................... [*doplní uchádzač*]

Zapísaný: ...................... [*doplní uchádzač*]

Kontakt: ...................... [*doplní uchádzač*]

email: ...................... [*doplní uchádzač*]

tel. č.: ...................... [*doplní uchádzač*]

(ďalej v texte len ako „***poskytovateľ***“)

**Článok I**

**Výklad pojmov**

* 1. Definície a výklad pojmov:
		1. **Stravníkom** sa rozumie doktorand a študent dennej formy vysokoškolského štúdia na UK a inej verejnej vysokej škole.

**Článok II.**

**Predmet zmluvy**

2.1 Predmetom tejto zmluvy je záväzok poskytovateľa zabezpečiť stravovacie služby pre študentov dennej formy vysokoškolského štúdia UK, študentov dennej formy vysokoškolského štúdia iných verejných vysokých škôl - podávaním najmä teplých jedál, príloh, šalátov, polievok a vhodných nealkoholických nápojov počas celej doby platnosti tejto zmluvy minimálne v období a v časových intervaloch podľa bodu 2.2 tejto zmluvy a záväzok objednávateľa zabezpečiť poskytovateľovi mesačné zúčtovanie príspevku na stravovanie za jedlá s nárokom na príspevok na stravovanie vydané poskytovateľom v príslušnom kalendárnom mesiaci výlučne doktorandom a študentom dennej formy štúdia na verejnej vysokej škole v stravovacom zariadení poskytovateľa - za podmienok stanovených Ministerstvom školstva, vedy, výskumu a športu SR (ďalej len “MŠVVŠ SR”) v  (i) Zmluve o poskytnutí dotácie na príslušný kalendárny rok uzatvorenej medzi objednávateľom a MŠVVŠ SR („ďalej len Dotačná zmluva“) a v (ii) Metodike rozpisu dotácií zo štátneho rozpočtu verejným vysokým školám na príslušný kalendárny rok (ďalej len „Metodika rozpisu dotácií“). Dotačná zmluva na rok 2022 a Metodika rozpisu dotácií tvoria prílohu č. 1 a č. 2 tejto zmluvy.

* 1. Poskytovateľ je povinný poskytovať stravovacie služby stravníkom počas platnosti tejto zmluvy v období so začiatkom poskytovania služby podľa bodu 6.1.5 tejto zmluvy do 31.08. 2023, minimálne 7 dní v týždni – pondelok až nedeľa, vrátane sviatkov a dní pracovného pokoja v nasledujúcich časových intervaloch:
* začiatok vydávania stravy najneskôr od 7:00 hod.
* ukončenie vydávania stravy najskôr o 20:00 hod.

V období od 01.07.2023 do 31.08.2023 môže byť doba výdaja stravy obmedzená na kratší časový interval, pričom minimálna doba výdaja stravy počas obmedzenia je požadovaná v rozsahu od 8:00 hod. do 16:00 hod. V tomto období je poskytovateľ oprávnený prevádzku stravovacieho zariadenia uzatvoriť , a to najviac v celkovom rozsahu na dva týždne , t. j. 14 kalendárnych dní (napr. sanitárne dni, čerpanie dovoleniek). V období od 1.1.2023 do 6.1.2023 môže byť rovnako doba výdaja stravy obmedzená na kratší časový interval od 8:00 hod. do 16:00 hod. alebo môže byť stravovacie zariadenie zatvorené.

O uzatvorení prevádzky je poskytovateľ povinný informovať objednávateľa minimálne 5 pracovných dní vopred. V mesiaci december bude výdaj stravy ukončený najneskôr ku dňu 21.12.2022 a faktúra na zúčtovanie príspevku na stravovanie za december 2022 bude doručená objednávateľovi i na adresu pre doručovanie faktúr do troch pracovných dní odo dňa ukončenia výdaja stravy.

* 1. Objednávateľ a poskytovateľ sa môžu počas platnosti tejto zmluvy dohodnúť na výnimkách, kedy poskytovateľ nie je povinný zabezpečiť stravu (napr. počas dní povinného čerpania dovoleniek alebo z bezpečnostných, hygienických, epidemiologických, prevádzkových alebo iných závažných dôvodov, a pod.). O dohodnutých výnimkách musí poskytovateľ informovať stravníkov najneskôr 2 pracovné dni vopred, oznamom v priestoroch jedálne a na webovom sídle objednávateľa <https://mlyny.uniba.sk/>, prípadne aj na iných webových stránkach a sociálnych sieťach, ak si objednávateľ tak určí. Poskytovateľ sa zaväzuje poskytovať stravovacie služby študentom dennej formy vysokoškolského štúdia na verejných vysokých školách vrátane doktorandov na základe predloženej a elektronicky overenej ISIC karty.
	2. Okrem študentov dennej formy vysokoškolského štúdia na UK a iných verejných vysokých školách a doktorandov na UK a iných verejných vysokých školách, je poskytovateľ oprávnený poskytovať stravovacie služby aj iným osobám.
	3. Predpokladaný finančný objem predmetu zmluvy je 1 435 327,50 EUR bez DPH. Objednávateľ nie je povinný odobrať predpokladané množstvo služieb tvoriacich predmet zmluvy, ani vyčerpať jeho predpokladaný finančný objem. Celkové poskytnuté množstvo predmetu zmluvy bude závisieť od finančných možností a konečných potrieb objednávateľa.

**Článok III.**

**Spôsob a miesto plnenia predmetu zmluvy**

3.1 Poskytovateľ počas celej doby platnosti tejto zmluvy minimálne v čase dohodnutom v bode 2.2 tejto zmluvy zabezpečí výrobu, výdaj a evidenciu vydanej stravy. Stravovacie služby budú zabezpečované týmto prevádzkovým spôsobom:

3.1.1 príprava čerstvých jedál a výdaj jedál formou samoobsluhy v stravovacom zariadení poskytovateľa,

3.1.2 odkladanie podnosov s taniermi a príbormi stravníkmi na určené miesto,

3.1.3 príprava podnosov s taniermi a príbormi na určenom mieste,

3.1.4 výdaj jedál, ich príloh, polievok, šalátov a nápojov podľa voľby stravníkov,

3.1.5 úhrada odobratej stravy v hotovosti alebo bezhotovostným stykom stravníkmi,

3.1.6 mesačné zúčtovanie príspevku na stravovanie za vydané jedlá s nárokom na príspevok.

3.2 Poskytovateľ sa zaväzuje viesť evidenciu vydaných jedál a ďalších údajov súvisiacich s predmetom tejto zmluvy potrebných pre riadne spracovanie ročného výkazu MŠVVŠ SR o vysokoškolských jedálňach (Škol (MŠVVŠ SR) 16-01). Poskytovateľ sa zaväzuje riadne spracovať tento výkaz za každý kalendárny rok (alebo jeho časť) počas celého obdobia prevádzkovania predmetu zmluvy a doručiť ho na adresu pre doručovanie faktúr vždy do 10. kalendárneho dňa po skončení príslušného kalendárneho roka, ktorý je predmetom vykazovania. V kalendárnom roku, kedy dôjde ku skončeniu platnosti tejto zmluvy doručí poskytovateľ tento výkaz na adresu pre doručovanie faktúr do 10 kalendárnych dní odo dňa ukončenia poskytovania stravovacích služieb. Výkaz aj s vysvetlivkami je dostupný na stránke Centra vedecko-technických informácií SR (CVTI). Vzor výkazu za rok 2022 je prílohou č. 3 tejto zmluvy.

**Článok IV.**

**Rozsah plnenia**

4.1 Poskytovateľ je povinný zabezpečiť denné rozloženie jedál tak, aby v dennej ponuke stravy dostupnej minimálne v časovom intervale od 10.30 hod. do 20.00 hod. bolo obsiahnuté minimálne rozloženie stravy: jedna teplá polievka a osem teplých hlavných jedál, z toho najmenej päť teplých jedál mäsových (mäso jatočné, hydinové alebo divinové, ryby), jedno jedlo vegánske (nesladké) alebo vegetariánske (nesladké), pričom minimálne jedno jedlo bude pripravené s preferenciou „zeleného trendu“ (t.j. jedlo pripravované s vylúčením zápalových zložiek potravy, bez obsahu gluténu a laktózy, ale aj bez obsahu bielkoviny kravského mlieka, zo surovín obsahujúcich zvýšený podiel omega 3 mastných kyselín a nízky podiel surovín s vysokým glykemickým indexom, použité suroviny pochádzajú z regionálnej ekologickej poľnohospodárskej výroby - poskytovateľ musí vedieť preukázať takýto pôvod surovín). Stravník má možnosť voľného výberu jedál z dennej ponuky s možnosťou voľby prílohy a možnosťou odobrať stravu bez polievky.

 Poskytovateľ je povinný ďalej zabezpečiť, aby v dennej ponuke stravy dostupnej v čase od 7.00 hod. - 10.30 hod. bolo obsiahnuté raňajkové jedlo v rozložení minimálne: 2 teplé jedlá a 2 studené jedlá vrátane jedného nápoja v cene raňajkového jedla.

* 1. Poskytovateľ zabezpečí minimálne zloženie jedál v rozsahu:
1. teplá polievka , k vhodnému typu polievok dva ks chleba v cene polievky (polievka nie je súčasťou hlavného jedla)
2. hlavné jedlo - jedlo s prílohou (napr. pečené stehno s ryžou, mäso + omáčka s knedľou, špenát + vajíčko so zemiakmi, zeleninové soté s ryžou, hlivový perkelt s kolienkami, segedínsky guláš s knedľou)
* jedlo bez prílohy (napr. granatír + uhorka, slivkové gule, bryndzové pirohy so slaninou a smotanou, lekvárové pečené buchty, zapekané tvarohové palacinky, pizza, francúzske zemiaky +uhorka)
	+ 1. Druhy hlavných jedál v zmysle tejto zmluvy:
* mäsové hlavné jedlá, tzn. rôzne druhy mäsa – kuracie, bravčové, hovädzie, tiež ryby, podávané obvykle s prílohou( napr. rezeň s ryžou, ryba s hranolkami, hovädzia roštenka so zemiakmi, sviečková na smotane s knedľou, pečená krkovička s varenými zemiakmi a pod.)
* nemäsové hlavné jedlá, tzn. vegetariánske, vegánske, múčne, sladké, zeleninové podávané s prílohou ( napr. grilovaná zelenina s hranolkami, lúskový prívarok s vajíčkom a zemiakmi, špenát s vajíčkom a zemiakmi, vyprážaný karfiol s tatárskou omáčkou a zemiakmi) alebo bez prílohy ( napr. parené buchty, bryndzové pirohy so slaninou a smotanou, špagety s omáčkou a syrom, ryžový nákyp a pod. )
	+ 1. Prílohami k jedlu( ak to typ hlavného jedla obvykle vyžaduje) sú: ryža, zemiaky na rôzne spôsoby, cestoviny, tarhoňa, knedľa, grilovaná alebo dusená zelenina, kuskus, ryžové rezance, atď.
		2. Poskytovateľ zabezpečí požadované minimálne gramáže/objemy v surovom stave:

* hovädzie mäso v surovom stave 120 g,
	+ bravčové mäso v surovom stave 120 g,
	+ kuracie mäso v surovom stave bez kosti 120 g,
	+ ryby v surovom stave 150 g,
	+ kuracie stehno v surovom stave s kosťou 240 g
* omáčka k jedlu 1,5 dcl,
* šalát – čerstvá alebo sterilizovaná zelenina 200 g,
* kompót 200 g,
* múčne a sladké jedlá 350 g,
* zeleninové jedlá 350 g,
* vyprážaný syr 100 g,
* vyprážané filé 150 g,
* pizza 450 g,
* prílohy od 150 do 200 g (v hotovom stave), polievka 330 ml (v hotovom stave), nápoj k jedlu 200 ml

4.3 Špecifikácia plnenia:

4.3.1 poskytovateľ je povinný určiť ceny jedál - príloh, šalátov, polievok a nápojov tak, aby odrážali reálne náklady spojené s ich prípravou (v cene bude započítaná cena surovín, všetky ekonomicky oprávnené náklady a primeraný zisk), pričom hodnota jednotlivých jedál, príloh, šalátov, polievok a nápojov môže byť rôzna. Poskytovateľ je taktiež povinný každý deň pripraviť osem hlavných jedál, ktoré budú dostupné v čase od 10:30 hod. do 20: 00. hod, z toho minimálne päť typov hlavných jedál v cene, ktorá je výsledkom procesu verejného obstarávania predmetnej zákazky , z toho najmenej tri mäsové jedlá, ktoré budú zohľadňovať preferencie stravníkov . Ďalej je poskytovateľ povinný pripraviť minimálne tri typy cenovo výhodných teplých hlavných jedál, z toho najmenej dve mäsové, ktoré budú zohľadňovať preferencie stravníkov. Cena týchto troch typov jedál je najviac 4,10 eur/jedno teplé hlavné jedlo, pričom cena jedál podávaných s prílohou bude v zložení 3,40 eur za jedlo a 0,70 eur za prílohu (s možnosťou výberu najmenej z dvoch rôznych typov príloh v tejto cene) Cena týchto cenovo výhodných teplých hlavných jedál môže byť v roku 2023 zvýšená o ročnú mieru inflácie za rok 2022 meranú indexom spotrebiteľských cien zverejnenú Štatistickým úradom SR;

4.3.2 poskytovateľ je povinný zabezpečiť v dennej ponuke jedlá, prílohy, polievky, šaláty a nápoje minimálne s hmotnosťou/objemom stanovenými príslušnými normami platnými pre školské stravovanie v ich aktuálnom znení;

4.3.3 poskytovateľ v menu alebo na inom viditeľnom mieste označí hlavné suroviny jedál, ktoré pochádzajú z udržateľných zdrojov (ekologické hospodárstvo, bio-farmy, farmársky produkt, lokálni pestovatelia/chovatelia, fair-trade, EU eco-label etc.);

4.3.4 poskytovateľ sa zaväzuje preferovať ako hlavné suroviny pre výrobu dennej ponuky jedál udržateľné zdroje (ekologické hospodárstvo, bio-farmy, farmársky produkt, lokálni pestovatelia/chovatelia, fair-trade, EU eco-label etc.);

4.3.5 poskytovateľ bude poskytovať aj inú než štandardnú prílohu k jedlám (napr. grilovanú zeleninu, dusenú zeleninu, kuskus, bulgur, ryžové rezance, atď.);

4.3.6 poskytovateľ je povinný ponúknuť šaláty z čerstvej zeleniny, sterilizovanej zeleniny a ovocia využívajúc sezónnu ponuku zeleniny a ovocia;

1. 4.3.7 poskytovateľ je povinný poskytovať ponuku najmenej jedného sladeného a jedného nesladeného nápoja. Ponuka nápojov bude dostupná počas celej požadovanej doby výdaja jedál.

4.3.8 poskytovateľ zabezpečí separáciu odpadu z prípravy jedál a podávania jedál;

4.3.9 v prípade predaja jedál a nápojov „so sebou“ bude poskytovateľ baliť jedlá do kompostovateľných obalov;

4.3.10 v prípade používania jednorazových pomôcok (príbor, slamky, obrúsky, ....) budú tieto pomôcky kompostovateľné.

4.4 Poskytovateľ zabezpečí, aby počas výdaja jedál boli jeho zamestnanci oblečení v čistom oblečení vhodnom na výdaj jedál.

4.5 Pre minimalizácia vzniku dlhých radov pri pokladni je poskytovateľ povinný zabezpečiť okrem hotovostnej platby aj možnosť bezhotovostnej platby (platobným terminálom pre bankové platobné karty).

4.6 Pri poskytovaní stravovacích služieb musia byť dodržané všetky všeobecne záväzné právne predpisy a normy platné pre školské stravovanie v ich aktuálnom znení, najmä zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov a zákon č. 152/1995 Z. z. o potravinách v znení neskorších predpisov. Skladovanie potravín, varenie, prepravu a podávanie jedál zabezpečuje poskytovateľ v súlade s platným a účinným Potravinovým kódexom SR a s platnou a účinnou vyhláškou MZ SR č. 533/2007. Z. z. o podrobnostiach a požiadavkách na zariadenia spoločného stravovania v znení neskorších predpisov.

4.7 Poskytovateľ je povinný zasielať jeho jedálny lístok objednávateľovi za účelom jeho zverejnenia na webovom sídle objednávateľa <https://mlyny.uniba.sk/>, prípadne aj na iných webových stránkach a sociálnych sieťach, ak si objednávateľ tak určí. Poskytovateľ bude aktualizovať jedálny lístok a zasielať ho objednávateľovi každý týždeň najneskôr do piatka do 12 hod. pre najbližší nasledujúci týždeň. Poskytovateľ umiestni jedálny lístok aj na viditeľnom mieste v priestoroch jedálne, pričom na jedálnom lístku musia byť vyznačené alergény, hmotnosť, obidve ceny za jedlá, prílohy, polievky, šaláty a nápoje V prípade cien jedál bude ku každému jedlu uvedená cena s dotáciou a cena bez uplatnenia dotácie. Poskytovanie stravovania nebude prebiehať formou objednávania vopred.

4.8 Poskytovateľ je povinný zabezpečiť na vlastné náklady pravidelné upratovanie a čistenie priestorov jedálne, kuchyne, ako aj ďalších priestorov súvisiacich s poskytovaním predmetu zmluvy. Upratovanie a čistenie bude pozostávať minimálne z každodenného umytia dlážky vo všetkých priestoroch vrátane jedální, z pravidelného čistenia kuchynských a výdajných zariadení, umývania toaliet určených pre zamestnancov poskytovateľa tak, aby boli zabezpečené hygienické štandardy. Stoly a stoličky je potrebné čistiť najmenej raz za deň. Poskytovateľ je povinný pri umývaní používať dezinfekčné prostriedky, pričom dezinfekčné, čistiace, hygienické a toaletné potreby si zabezpečuje v týchto priestoroch vo vlastnej réžií a na vlastné náklady.

4.9 Poskytovateľ je povinný mať na prevádzku jedálne vypracovaný HACCP systém (Hazard Analysis and Critical Control Points – Analýza nebezpečenstva a kritické kontrolné/ ochranné body) a prevádzkový poriadok, ktoré predloží Regionálnemu úradu verejného zdravotníctva na schválenie, pričom ich kópiu odovzdá objednávateľovi najneskôr v deň začatia plnenia predmetu zmluvy. Nepredloženie alebo nedodržiavanie HACCP a prevádzkového poriadku sa považuje za podstatné porušenie zmluvných podmienok.

4.10 Poskytovateľ musí zabezpečiť prípravu a výdaj stravy pracovníkmi, ktorí sú držiteľmi platných zdravotných preukazov.

4.11 Zmluvné strany berú na vedomie, že ceny jednotlivých jedál budú zodpovedať, resp. môžu sa meniť v nadväznosti na zmenu vstupných cien surovín na prípravu jedál, príp. zmenu všeobecne záväzných predpisov a pod., s výnimkou cien cenovo výhodných jedál a štandardných príloh, ktoré môže poskytovateľ meniť len v zmysle ustanovenia bodu 4.3.1 (inflačná doložka). V prípade, že o to objednávateľ požiada, poskytovateľ je povinný preukázať objednávateľovi oprávnenosť zmeny cien cenovo výhodných jedál a príloh.

**Článok V.**

**Zúčtovanie príspevku na stravovanie a platobné podmienky**

5.1 Cenu za stravovacie služby uhrádza poskytovateľovi v plnom rozsahu stravník, ktorému je stravovanie poskytované, s výnimkou ceny za jedlá s nárokom na príspevok na stravovanie, kedy študenti poskytovateľovi uhrádzajú cenu jedla zníženú o príspevok na stravovanie.

5.2 Predmetom zúčtovania medzi objednávateľom a poskytovateľom je príspevok na stravovanie za jedlá s nárokom na tento príspevok vydané v príslušnom kalendárnom mesiaci doktorandom a študentom dennej formy vysokoškolského štúdia na UK a iných verejných vysokých školách. Výška príspevku na stravovanie za jedno vydané jedlo a podmienky jeho poskytovania sú stanovené v Dotačnej zmluve a v Metodike rozpisu dotácií, platnej pre fakturované obdobie.

5.3 Poskytovateľ berie na vedomie, že príspevok na stravovanie sa poskytuje maximálne na dve jedlá v jeden deň vydané doktorandom a študentom dennej formy vysokoškolského štúdia verejných vysokých škôl v  ním prenajatom stravovacom zariadení - vysokoškolskej jedálni, a to pri použití elektronicky overenej ISIC karty a za splnenia ďalších podmienok stanovených na príslušný kalendárny rok Dotačnou zmluvou a Metodikou rozpisu dotácií.

5.4 Poskytovateľ berie na vedomie, že výška príspevku je určená Dotačnou zmluvou (a jej dodatkami) a Metodikou rozpisu dotácií a výšku príspevku môže MŠVVŠ SR meniť. Poskytovateľ berie na vedomie, že Dotačná zmluva je verejne dostupná v Centrálnom registri zmlúv vedenom Úradom vlády SR a Metodika rozpisu dotácií je verejne dostupná na stránke MŠVVŠ SR.

Zmluvné stany sa dohodli, v prípade, ak sa počas platnosti zmluvy zvýši, resp. upraví príspevok na jedlo, zmluva bude upravená dodatkom podľa § 18 ods. 1 písm. a) zákona o verejnom obstarávaní. Nová celková hodnota zmluvy sa vypočíta tak, že sa k objemu už vyčerpaného finančného limitu pripočíta zvyšný finančný limit, ktorý sa určí vynásobením nevyčerpaného počtu dotovaných jedál (z celkového počtu 956 885 jedál) novou výškou dotácie na jedlo. Dotované jedlá poskytnuté do nadobudnutia účinnosti dodatku budú fakturované s pôvodnou sumou dotácie, od nadobudnutia účinnosti dodatku budú fakturované s novou sumou dotácie.

5.5 Na predmet tejto zmluvy nebudú poskytnuté zálohové platby.

5.6 Zúčtovanie príspevku na stravovanie bude vykonávané mesačne, na základe faktúry vystavenej poskytovateľom.

5.7 Prílohou faktúry bude súpis poskytnutých služieb - výstup zo systému na kontrolu a evidenciu príspevkov na stravu pre študentov denného vysokoškolského štúdia (KEPS) preukazujúci  skutočný počet  vydaných jedál s nárokom na príspevok na stravovanie v kalendárnom mesiaci, ktorý je predmetom fakturácie. Počet fakturovaných jedál  za príslušný kalendárny mesiac musí korešpondovať s počtom vydaných jedál v KEPS v tomto mesiaci.  Objednávateľ má právo vykonať kontrolu súpisu poskytnutých služieb, ktoré budú predmetom fakturácie.

5.8 Faktúra musí obsahovať všetky náležitosti daňového dokladu. Faktúra musí byť vystavená na obchodné meno a sídlo objednávateľa: Univerzita Komenského v Bratislave, Šafárikovo námestie 6, 814 99 Bratislava a doručená spolu so súpisom služieb najneskôr do 10. dňa nasledujúceho kalendárneho mesiaca na adresu pre doručovanie faktúr: Univerzita Komenského v Bratislave, Rektorát – Mlyny UK, Šafárikovo nám. 6, P.O.BOX 440, 814 99 Bratislava.

5.9 V mesiaci december bude vždy výdaj stravy ukončený najneskôr ku dňu 21.12. príslušného kalendárneho roka a faktúra na zúčtovanie príspevku na stravovanie za mesiac december spolu so súpisom poskytnutých služieb bude doručená objednávateľovi na adresu pre doručovanie faktúr do troch pracovných dní odo dňa ukončenia výdaja stravy.

5.10 V prípade, ak predložená faktúra nebude obsahovať náležitosti uvedené v predchádzajúcich odsekoch 5.7 až 5.9 tejto zmluvy, objednávateľ vráti faktúru poskytovateľovi, ktorý je povinný vystaviť novú faktúru s novou lehotou splatnosti.

5.11 Splatnosť faktúry je 30 dní odo dňa jej doručenia na adresu pre doručovanie faktúr. Úhrada faktúry bude realizovaná formou bezhotovostného platobného styku.

**Článok VI.**

**Práva a povinnosti zmluvných strán**

6.1 **Práva a povinnosti poskytovateľa:**

6.1.1 Zabezpečiť počas celej doby platnosti tejto zmluvy minimálne v čase dohodnutom v bode 2.2 tejto zmluvy výrobu, výdaj a evidenciu vydanej stravy pre stravníkov.

6.1.2 Zabezpečiť na vlastné náklady všetky priame materiálové vstupy nevyhnutné na výrobu a výdaj stravy. Náklady poskytovateľa na tieto vstupy sú zohľadnené v cene na ním poskytovaný predmet zmluvy.

6.1.3 Plánovať jedálny lístok minimálne na jeden týždeň vopred a vypracovaný týždenný jedálny lístok predložiť objednávateľovi na zverejnenie v lehotách a za podmienok dohodnutých v bode 4.7 tejto zmluvy.

6.1.4 Poskytovateľ je povinný začať poskytovať plnenie predmetu zmluvy v lehote najneskôr do 15 pracovných dní po nadobudnutí účinnosti tejto zmluvy

6.1.5 Poskytovateľ vyhlasuje, v čase uzatvorenia zmluvy je zapísaný v registri partnerov verejného sektora v súlade so zákonom č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov (ďalej len „zákon č. 315/2016 Z. z.“). Poskytovateľ zároveň vyhlasuje, že jeho konečný užívateľ výhod, zapísaný v registri partnerov verejného sektora nie je verejný funkcionár, definovaný v §11, ods.1, písm. c), body 1-13 zákona o verejnom obstarávaní. Poskytovateľ uvedené vyhlasuje aj za svojich prípadných subdodávateľov. Poskytovateľ je povinný nahlásiť zmenu skutočností uvedených v tomto bode zmluvy najneskôr do 5 dní odo dňa, keď sa o tejto skutočnosti dozvie,

6.1.6 Poskytovateľ je povinný zabezpečiť:

a) možnosť hotovostnej aj bezhotovostnej platby (platobným terminálom pre bankové platobné karty) za odobratú stravu,

b) disponibilnú okamžitú kapacitu stravovacieho zariadenia poskytovateľa v rozsahu minimálne 350 miest na sedenie vzhľadom na počet študentov ubytovaných v Študentskom domove Mlyny UK,

c) bezbariérový prístup,

d) dostupnosť stravovacieho zariadenia pre ubytovaných študentov najviac 1,5 km od študentského domova Mlyny UK, Staré grunty 36, 841 04 Bratislava vzhľadom na to, že stravovanie je zabezpečované primárne pre ubytovaných študentov. Uvedená dostupnosť stravovacieho zariadenia je požadovaná z dôvodu zabezpečenia riadnej účasti ubytovaných študentov na výučbe v priebehu semestra.

6.2 **Práva a povinnosti objednávateľa:**

6.2.1 Objednávateľ je oprávnený podľa potreby vykonávať kontrolu množstva a kvality poskytnutej služby, ako aj kontrolovať dodržiavanie ostatných podmienok dohodnutých touto zmluvou prostredníctvom poverených zamestnancov objednávateľa.

6.2.3 Objednávateľ je povinný uhradiť cenu za poskytnuté služby formou zúčtovania príspevku na stravovanie podľa podmienok uvedených v čl. V tejto zmluvy.

**Článok VII.**

**Sankcie a náhrada škody**

7.1 V prípade, ak poskytovateľ neposkytne stravovacie služby stravníkom objednávateľa alebo nevykoná predmet zmluvy v rozsahu a obsahu podľa bodu 4.1 tejto zmluvy (s výnimkou prípadov dohodnutých v tejto zmluve), v čase dohodnutom v bode 2.2 tejto zmluvy, alebo nezačne poskytovať stravovacie služby v lehote uvedenej v bode 6.1.5 tejto zmluvy, vzniká objednávateľovi voči poskytovateľovi nárok na zaplatenie zmluvnej pokuty vo výške 1.000,- EUR za každý aj začatý deň omeškania. Zaplatením zmluvnej pokuty nezaniká poskytovateľovi povinnosť poskytnúť objednávateľovi všetky služby a činnosti, ku ktorým sa touto zmluvou zaviazal.

7.2 V prípade, ak objednávateľ zistí porušenie ktorejkoľvek povinnosti poskytovateľa stanovených v bodoch 4.3.1 až 4.3.10, 4.4, 4.6, 4.10, 6.1 a 9.4 písm. c) tejto zmluvy, objednávateľ písomne (listom alebo emailom) informuje poskytovateľa o tomto porušení. Ak objednávateľ opakovane (viac ako trikrát) zistí porušenie ktorejkoľvek z uvedených povinností a ani po treťom písomnom upozornení objednávateľa nedôjde zo strany poskytovateľa k primeranej náprave v lehote stanovenej objednávateľom alebo dohodnutej zmluvnými stranami, vzniká objednávateľovi voči poskytovateľovi nárok na zaplatenie zmluvnej pokuty vo výške 500,- EUR za porušenie každej povinnosti jednotlivo.

7.3 Ak poskytovateľ nedodrží povinnosť predložiť doklady podľa bodov 3.2, 4.9 a 6.1.4 tejto zmluvy, má objednávateľ nárok na zaplatenie zmluvnej pokuty vo výške 500,-EUR za každý aj začatý deň omeškania.

7.4 Poskytovateľ je oprávnený fakturovať objednávateľovi úroky z omeškania v zmysle platných právnych predpisov z ceny neuhradenej čiastky z faktúry za každý aj začatý deň omeškania jej úhrady.

7.5 Právo objednávateľa na náhradu škody ostáva zachované aj popri nároku na zmluvnú pokutu podľa tohto článku. Zaplatenie zmluvnej pokuty v zmysle tohto článku nezbavuje poskytovateľa jeho povinností, záväzkov alebo zodpovednosti, ktoré má podľa tejto zmluvy.

7.6 Poskytovateľ je povinný dbať o to, aby nedošlo k porušeniu povinností, ktoré vyplývajú z príslušných právnych predpisov a noriem platných pre školské stravovanie, nariadení štátnych a miestnych orgánov. Poskytovateľ sa zaväzuje uhradiť všetky pokuty a sankcie, ktoré mu v prípade kontroly uloží štátny alebo miestny orgán.

7.7 Poskytovateľ zodpovedá za akúkoľvek škodu, ktorá vznikne na majetku objednávateľa počas poskytovania stravovacích služieb podľa tejto zmluvy, keď bude preukázané, že ku škode došlo v dôsledku zavineného alebo nedbanlivostného neplnenia záväzkov poskytovateľa podľa tejto zmluvy. Poskytovateľ sa zaväzuje v prípade vzniku škody na majetku objednávateľa mu škodu v plnej výške nahradiť.

**Článok VIII.**

**Ukončenie zmluvy**

8.1 Zmluvný vzťah zaniká uplynutím doby, na ktorú bol dohodnutý. Zmluvné strany môžu ukončiť zmluvný vzťah pred uplynutím dohodnutej doby nasledovne:

a) písomnou dohodou zmluvných strán,

b) písomnou výpoveďou bez udania dôvodu, pričom výpovedná lehota je šesť (6) mesiacov a začína plynúť prvým dňom mesiaca nasledujúceho po doručení výpovede druhej zmluvnej strane,

c) odstúpením od zmluvy v prípade podstatného porušenia zmluvných povinností.

8.2 Objednávateľ je oprávnený (nie povinný) odstúpiť od tejto zmluvy z nasledovných dôvodov na strane poskytovateľa, ktoré sa považujú za podstatné porušenie tejto zmluvy:

a) ak poskytovateľ nezačne poskytovať stravovacie služby stravníkom objednávateľa v prenajatom stravovacom zariadení v lehote uvedenej v bode 6.1.5 tejto zmluvy, alebo bezdôvodne preruší alebo zastaví poskytovanie stravovacích služieb alebo ostatných činností, ktoré sú uvedené v tejto zmluve,

b) ak poskytovateľ závažným spôsobom poruší právne predpisy na ochranu života a na ochranu zdravia, a/alebo hygienické a protiepidemiologické predpisy (napr. dodanie zdravotne závadných potravín, nedodržanie hygienických štandardov, ohrozenie zdravia stravníkov a pod.),

c) ak poskytovateľ nedodrží povinnosť predložiť doklady podľa bodu 3.2, 4.9 a 6.1.4 tejto zmluvy,

d) ak sa preukáže, že poskytovateľ nemá alebo stratí odbornú spôsobilosť alebo mu zaniknú oprávnenia pre poskytovanie stravovacích služieb alebo na výkon ostatných činností, ktoré sú uvedené v tejto zmluve.

8.3 V prípade, že objednávateľ bude v omeškaní s úhradou faktúry o viac ako 90 dní, považuje sa to za podstatné porušenie zmluvy a poskytovateľ má právo od tejto zmluvy odstúpiť.

8.4 Účinky okamžitého odstúpenia od zmluvy nastávajú doručením písomného oznámenia o odstúpení od zmluvy druhej zmluvnej strane.

8.5 Porušenie povinností stanovených v bodoch 4.3.1 až 4.3.10 a 4.10 tejto zmluvy sa považujú za nepodstatné porušenie zmluvy a objednávateľ je oprávnený od tejto zmluvy odstúpiť až po predchádzajúcom písomnom upozornení, v ktorom objednávateľ upozornil poskytovateľa na porušenie zmluvnej povinnosti a poskytovateľ si túto povinnosť nesplnil ani v dodatočnej primeranej lehote, ktorú mu Objednávateľ poskytol, alebo na ktorej sa zmluvné strany dohodli.

**Článok IX.**

**Spoločné a záverečné ustanovenia**

9.1 Táto zmluva nadobúda platnosť dňom jej podpisu obidvoma zmluvnými stranami a účinnosť deň po dni zverejnenia v Centrálnom registri zmlúv (CRZ) vedenom na Úrade vlády Slovenskej republiky.

9.2 Zmluvné strany sa dohodli na uzavretí tejto zmluvy na dobu určitú v trvaní do 31.8.2023 alebo do vyčerpania limitu 1 435 327,50 Eur bez DPH, podľa toho, ktorá skutočnosť nastane skôr.

9.3 Poskytovateľ je oprávnený plniť predmet zmluvy prostredníctvom subdodávateľov za nasledovných podmienok:

a) je povinný zabezpečiť a financovať všetky subdodávateľské práce a dodávky a nesie za ne záruku v plnom rozsahu. Poskytovateľ zodpovedá za odbornú starostlivosť pri výbere subdodávateľa, ako aj za výsledok činnosti vykonanej na základe zmluvy o subdodávke;

b) je povinný najneskôr v momente podpisu tejto zmluvy predložiť objednávateľovi zoznam známych subdodávateľov ako prílohu č. 4 tejto zmluvy s uvedením a/alebo preukázaním nasledovných údajov a/alebo dokladov: (i) identifikačné údaje subdodávateľov v rozsahu obchodné meno, sídlo, IČO, osoba oprávnená konať za subdodávateľa (meno, priezvisko, adresa pobytu, dátum narodenia, tel. č., e-mail), (ii) identifikácia a percentuálny podiel plnenia, ktoré bude realizovať subdodávateľ,(iii) doklady preukazujúce splnenie podmienok podľa § 32 ods. 1 písm. e) a f) zákona o verejnom obstarávaní (objednávateľ si vie v dostupných zoznamoch overiť podmienky účasti podľa písm. e), čestné vyhlásenie podľa písm. f) je potrebné predložiť), (iv) záväzné vyhlásenie poskytovateľa, že navrhnutý subdodávateľ je zapísaný v registri partnerov verejného sektora, ak má povinnosť zapisovať sa do registra partnerov verejného sektora v zmysle zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov;

c) v prípade zámeru realizovať nástup nového subdodávateľa a taktiež zámeru realizovať zmenu pôvodného subdodávateľa, prípadne pri zmene údajov pôvodného subdodávateľa je poskytovateľ povinný písomne informovať objednávateľa do piatich pracovných dní odo dňa uzatvorenia zmluvy so subdodávateľom o jeho nástupe na realizáciu predmetu zmluvy, resp. odo dňa, kedy došlo k zmene údajov. Subdodávateľ je oprávnený nastúpiť na realizáciu predmetu zmluvy až po súhlasnom vyjadrení objednávateľa. Objednávateľ je povinný vyjadriť svoj súhlas alebo nesúhlas s navrhovaným subdodávateľom do 3 pracovných dní odo dňa doručenia písomného oznámenia poskytovateľa.

Zmluvné strany sa výslovne dohodli, že zoznam známych subdodávateľov je prílohou č. 4 tejto zmluvy a jeho doplnenie a zmena subdodávateľov podľa tohto bodu nie je podstatná zmena zmluvných podmienok a nie je potrebné pre ňu uzatvárať samostatný dodatok k zmluve. Objednávateľ má právo odmietnuť podiel na realizácii plnenia predmetu zmluvy subdodávateľom, ak nie sú splnené podmienky uvedené vo všetkých bodoch tohto článku.

9.4 Zmeny alebo doplnky tejto zmluvy je možné robiť len formou dodatku podpísaného oboma zmluvnými stranami a v súlade so zákonom o verejnom obstarávaní.

9.5 Ostatné vzťahy osobitne neupravené touto zmluvou sa spravujú podľa príslušných ustanovení Obchodného zákonníka a všeobecne záväzných právnych predpisov.

9.6 Zmluvné strany berú na vedomie, že zverejnenie zmluvy a príloh v CRZ je v súlade a v rozsahu zákona č. 211/2000 Z. z. o slobodnom prístupe k informáciám v znení neskorších predpisov a nie je porušením alebo ohrozením obchodného tajomstva.

9.7 Táto zmluva je vyhotovená v 5 (piatich) rovnopisoch, z ktorých 3 (tri) vyhotovenia sú pre objednávateľa a 2 (dve) vyhotovenia pre poskytovateľa.

9.8 Zmluvné strany zhodne vyhlasujú, že táto zmluva bola uzavretá na základe ich slobodnej a vážnej vôle, nie v tiesni a nie za nápadne nevýhodných podmienok.

9.19 Zmluvné stany prehlasujú, že si zmluvu prečítali, jej obsahu porozumeli, s obsahom súhlasia a na znak súhlasu ju vlastnoručne podpísali.

9.10 Neoddeliteľnou súčasťou tejto zmluvy je:

*Príloha č. 1* - Dotačná zmluva

*Príloha č. 2* - Metodika rozpisu dotácií

*Príloha č. 3* – Vzor Výkazu o vysokoškolských jedálňach

*Príloha č. 4* - Zoznam subdodávateľov

V Bratislave dňa........... V [*doplní úspešný uchádzač*]  dňa ...................

Za objednávateľa: Za poskytovateľa:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

 prof. JUDr. Marek Števček, PhD. [*doplní úspešný uchádzač*]

 rektor